Torsdagen lægger fra land med få skyer over Danmark. Det giver diset vejr flere steder, da der er næsten ingen vind. Det rolige vejr fortsætter meget af dagen med let eller halvskyet vejr til de fleste, før en front nærmer sig landet i løbet af eftermiddagen. Fronten rammer landet med lokalt kraftige byger, som både kan være med torden og kan give skybrud. Rolig start på dagen Torsdagen tager fat, hvor morgenen slap, og byder fortsat på roligt vejr. I de centrale landsdele kan det være noget skyet, mens man generelt mod nord og øst har god plads til solen. Det kan ikke udelukkes, at det lokalt kan dryppe lidt fra skyerne. Dog holder formiddagen tør for langt de flestes vedkommende. Frem mod frokost ændrer vejret sig ikke markant, og temperaturerne stiger stille og roligt til omkring 20 grader. I eftermiddagstimerne tiltager skydækket mod sydvest, da aftenens front og byger trækker nærmere. Før bygerne rammer, stiger temperaturerne mange steder til mellem 20 og 22 grader, og helt lokalt mod sydøst kan 23 grader ikke udelukkes. Kraftige byger nærmer sig Som eftermiddagen skrider frem, tætter skydækket yderligere til, og det kan så småt begynde at regne længst mod sydvest, som bygerne nærmer sig. Først ud på aftenen når de kraftige byger den sydvestlige del af landet. Bygerne kommer med lokalt kraftig regn og kan flere steder give både skybrud, lokalt kraftige vindstød og torden. Ud på aftenen og natten spreder bygerne sig til det meste af landet, og mange når at stifte bekendtskab med dem. Inden natten er omme, viser prognoserne, at der lokalt kan falde over 30 millimeter regn i forbindelse med de kraftige regn- og tordenbyger. På grund af kraftige sommerbygers variable og uforudsigelige natur er forskellige vejrmodeller meget uenige om, hvor bygerne rammer, og hvor mange der opstår. Selvom nedbørsfordelingen med al sandsynlighed ikke vil ligne denne, vidner prognosen alligevel om, at der lokalt kan falde store mængder regn i dagens byger.
Temperaturerne kan lokalt toppe på 23 grader torsdag.